Likumprojekts

**Grozījumi likumā "Par maternitātes un slimības apdrošināšanu"**

Izdarīt likumā "Par maternitātes un slimības apdrošināšanu" (Latvijas Republikas Saeimas un Ministru Kabineta Ziņotājs, 1996, 1., 4. nr.; 1998, 15. nr.; 2001, 1. nr.; 2002, 22. nr.; 2003, 2., 23. nr.; 2004, 5. nr.; 2005, 2. nr.; 2007, 24. nr.; 2009, 2., 15. nr.; Latvijas Vēstnesis, 2009, 200. nr.; 2010, 201. nr.; 2011, 99., 202. nr.; 2012, 192. nr.; 2013, 191., 228. nr.; 2014, 225. nr.; 2015, 56., 248. nr.; 2016, 241., 255. nr.; 2017, 231. nr.; 2019, 123. nr.) šādus grozījumus:

1.  4. pantā:

izteikt pirmo daļu šādā redakcijā:

"(1) Tiesības uz maternitātes, paternitātes, vecāku un slimības pabalstiem ir personām, kuras saskaņā ar likumu "Par valsts sociālo apdrošināšanu" ir sociāli apdrošinātas un par kurām ir veiktas vai bija jāveic valsts sociālās apdrošināšanas obligātās iemaksas Latvijas Republikā attiecīgajam apdrošināšanas veidam ne mazāk kā trīs mēnešus pēdējo sešu mēnešu periodā vai sešus mēnešus pēdējo divdesmit četru mēnešu periodā pirms mēneša, kurā iestājies apdrošināšanas gadījums. Tiesības uz apbedīšanas pabalstu ir personām, kuras ir sociāli apdrošinātas saskaņā ar likumu "Par valsts sociālo apdrošināšanu". Citām personām ir tiesības uz apbedīšanas pabalstu apdrošinātās personas nāves gadījumā.";

papildināt pantu ar 1.1 daļu šādā redakcijā:

"(11) Nosakot remigrējoša diasporas locekļa tiesības uz maternitātes, paternitātes un vecāku pabalstu, ja šī persona saskaņā ar likumu "Par valsts sociālo apdrošināšanu" ir sociāli apdrošināta, bet nav bijusi apdrošināta šajā likumā noteikto periodu, tiesību noteikšanai ņem vērā remigrējoša diasporas locekļa attiecīgos ārvalsts kompetentās iestādes apliecinātos apdrošināšanas periodus Eiropas Savienības dalībvalstī, Šveices Konfederācijā un Eiropas Ekonomikas zonas dalībvalstī. Remigrējošam diasporas loceklim pabalstus aprēķina šajā likumā noteiktajā kārtībā.";

papildināt pantu ar trešo daļu šādā redakcijā:

"(3) Personai ir tiesības uz vienu pabalstu par vienu un to pašu periodu. Tiesības uz pabalstiem par vienu bērnu ir vienai personai. Ja iestājas vairāki apdrošināšanas gadījumi, kas pārklājas, personai par vienu un to pašu periodu ir tiesības saņemt šādus pabalstus:

1) sociāli apdrošinātai personai – vecāku pabalsta saņēmējai, kura ir nodarbināta un neatrodas bērna kopšanas atvaļinājumā vai gūst ienākumus kā pašnodarbinātais (turpmāk arī – strādājošais), – slimības pabalstu sakarā ar paša darbspēju zaudēšanu slimības vai traumas dēļ, ja persona ir zaudējusi ienākumus;

2) strādājošam vecāku pabalsta saņēmējam – maternitātes pabalstu par nākamo gaidāmo bērnu;

3) strādājošam vecāku pabalsta saņēmējam – paternitātes pabalstu par nākamo bērnu."

2.  10.1 pantā:

papildināt pantu ar otro daļu šādā redakcijā:

"(2) Paternitātes pabalstu nepiešķir par bērnu, ja par tā kopšanu personai ir piešķirts vecāku pabalsts par to pašu laikposmu.";

uzskatīt līdzšinējo panta tekstu par pirmo daļu.

3.  10.4 pantā:

izteikt piekto daļu šādā redakcijā:

"(5) Izraudzīto izmaksas periodu par vienu un to pašu bērnu nav tiesību mainīt, izņemot gadījumu, ja saskaņā ar bāriņtiesas lēmumu bērns tiek nodots ārpusģimenes aprūpē.";

papildināt pantu ar sesto daļu šādā redakcijā:

"(6) Vecāku pabalstu personai par vienu un to pašu bērnu piešķir vienu reizi uz visu izvēlēto periodu līdz bērna gada vai pusotra gada vecumam. Vecāku pabalstu personai nepārrēķina un nepiešķir no jauna tā izmaksas pārtraukšanas gadījumā. Atjaunojot vecāku pabalsta izmaksu, turpina iepriekš piešķirtā vecāku pabalsta izmaksu, bet ne ilgāk kā līdz bērna gada vai pusotra gada vecumam."

4. Izteikt 10.6 panta trešo daļu šādā redakcijā:

"(3) Vecāku pabalsta saņēmējam, kurš ir nodarbināts bērna kopšanas laikā, bet neatrodas bērna kopšanas atvaļinājumā vai bērna kopšanas laikā gūst ienākumus kā pašnodarbinātais, pabalstu izmaksā 30 procentu apmērā no saskaņā ar šā panta otrās daļas nosacījumiem piešķirtā pabalsta apmēra."

5.  11. pantā:

aizstāt pirmās daļas otrajā teikumā vārdus un skaitli "nav sasniedzis 14 gadu vecumu" ar vārdiem un skaitļiem "nav sasniedzis 14 gadu vecumu vai šā likuma 13. panta 2.1 un 2.2 daļā noteiktajos gadījumos – 18 gadu vecumu";

izteikt otrās daļas 5. punktu šādā redakcijā:

"5) nepieciešamība kopt slimu bērnu, kas nav sasniedzis 14 gadu vecumu, vai šā likuma 13. panta 2.1 un 2.2 daļā noteiktajos gadījumos – bērnu, kas nav sasniedzis 18 gadu vecumu;".

6.  13. pantā:

izteikt otro daļu šādā redakcijā:

"(2) Slimības pabalstu par slima bērna kopšanu, kas nav sasniedzis 14 gadu vecumu, piešķir un izmaksā par laiku no darba nespējas pirmās dienas:

1. līdz darba nespējas 14. dienai, ja bērnu kopj mājās;
2. līdz darba nespējas 21. dienai, ja bērnu kopj arī stacionārā;
3. līdz darba nespējas 30. dienai, ja bērnu kopj traumas dēļ, kas saistīta ar kaulu lūzumu.";

papildināt pantu ar 2.1, 2.2 un 2.3 daļu šādā redakcijā:

"(21) Ja bērnam, kurš nav sasniedzis 18 gadu vecumu, ir smaga saslimšana, kuras dēļ nepieciešama ilgstoša ārstēšanās stacionārā ārstniecības iestādē, nav prognozējami nepārejoši smagi vai ļoti smagi veselības traucējumi un ārstēšanās rezultātā ir iespējama laba dzīves kvalitāte un valsts sabiedrības ar ierobežotu atbildību "Bērnu klīniskā universitātes slimnīca" ārstu konsīlijs noteicis vecāka nepārtrauktas klātbūtnes nepieciešamību, slimības pabalstu piešķir un izmaksā par ārstu konsīlija noteikto laiku, kas vienā reizē nevar būt ilgāks par trim mēnešiem, bet kopā ne ilgāks par 26 nedēļām, skaitot no darba nespējas pirmās dienas, ja darba nespēja ir nepārtraukta, vai ne ilgāks par trim gadiem piecu gadu periodā, ja darba nespēja atkārtojas ar pārtraukumiem. Valsts sabiedrības ar ierobežotu atbildību "Bērnu klīniskā universitātes slimnīca" ārstu konsīlijs vecāka nepārtrauktas klātbūtnes nepieciešamību izvērtē un vienā reizē to nosaka uz laiku, ne ilgāku par trim mēnešiem. Šajā gadījumā slimības pabalstu izmaksā ne ilgāk kā līdz bērna 18 gadu vecuma sasniegšanai.

(22) Slima bērna kopšanai, kurš nav sasniedzis 18 gadu vecumu un par kuru piešķirts bērna ar invaliditāti kopšanas pabalsts, slimības pabalstu piešķir un izmaksā ne ilgāk par 26 nedēļām, skaitot no darba nespējas pirmās dienas, ja darba nespēja ir nepārtraukta, vai ne ilgāk par trim gadiem piecu gadu periodā, ja darba nespēja atkārtojas ar pārtraukumiem. Šajā gadījumā slimības pabalstu izmaksā ne ilgāk kā līdz bērna 18 gadu vecuma sasniegšanai.

(23) Ja šā panta 2.1 un 2.2 daļā minētajā gadījumā bērns ir sociāli apdrošināts kā darba ņēmējs vai pašnodarbinātais, slimības pabalstu piešķir un izmaksā bērnam vai bērna vecākam atkarībā no viņu izvēles.";

papildināt pantu ar sesto daļu šādā redakcijā:

"(6) Slimības pabalsts par slima bērna kopšanu izmaksājams saskaņā ar šā panta otro, 2.1 un 2.2 daļu neatkarīgi no tā, vai bērnu visā slimošanas laikā kopj viena persona vai vairākas personas, un neatkarīgi no saslimšanas cēloņa."

7. Papildināt 18. pantu ar 5. punktu šādā redakcijā:

"5) kopts slims bērns, par kuru ir piešķirts vecāku pabalsts vai sakarā ar kura dzimšanu piešķirts maternitātes vai paternitātes pabalsts."

8. Aizstāt 19. panta pirmajā daļā vārdus "pabalsta izmaksu par turpmāko periodu pārtrauc, sākot ar pārkāpuma izdarīšanas dienu" ar vārdiem "pabalstu neizmaksā par pārkāpuma periodu".

9.  24. pantā:

papildināt pantu ar otro daļu šādā redakcijā:

"(2) Piešķirtos pabalstus nepārrēķina, izņemot likuma "Par valsts sociālo apdrošināšanu" 20.1 panta trešajā daļā minēto gadījumu.";

uzskatīt līdzšinējo panta tekstu par pirmo daļu.

10. Izteikt 27. pantu šādā redakcijā:

"**27. pants. Pabalsta piešķiršanas termiņi**

Pabalstu piešķir 10 darba dienu laikā pēc tam, kad Valsts sociālās apdrošināšanas aģentūra saņēmusi pabalsta piešķiršanai nepieciešamos dokumentus un citu informāciju, tai skaitā pabalsta piešķiršanai nepieciešamo informāciju no attiecīgās ārvalsts kompetentās iestādes par remigrējošu diasporas locekli."

11. Papildināt likumu ar 27.1 pantu šādā redakcijā:

"**27.1 pants. Pabalstu izmaksa**

Pabalstu izmaksā, to pārskaitot pabalsta saņēmēja Latvijas Republikas kredītiestādes vai pasta norēķinu sistēmas (PNS) kontā. Pabalstus, kas piešķirti saskaņā ar Latvijas noslēgtu starpvalstu līgumu sociālās drošības jomā vai saskaņā ar Eiropas Parlamenta un Padomes 2004. gada 29. aprīļa regulu (EK) Nr. 883/2004 par sociālās nodrošināšanas sistēmu koordinēšanu, var pārskaitīt uz pabalsta saņēmēja kontu attiecīgajā līgumvalstī vai Eiropas Savienības dalībvalstī, Šveices Konfederācijā vai Eiropas Ekonomikas zonas dalībvalstī, ja to paredz minētie līgumi vai regula."

12. Izslēgt 30. panta pirmajā daļā vārdus "vai kuras pienākas".

13.  31. pantā:

izteikt pirmo daļu šādā redakcijā:

"(1) Vidējo apdrošināšanas iemaksu algu slimības pabalsta un maternitātes pabalsta aprēķināšanai nosaka no apdrošinātās personas apdrošināšanas iemaksu algas par 12 kalendāra mēnešu periodu, šo periodu beidzot četrus kalendāra mēnešus pirms mēneša, kurā iestājies apdrošināšanas gadījums.";

papildināt pantu ar 1.1 un 1.2 daļu šādā redakcijā:

"(11) Vidējo apdrošināšanas iemaksu algu paternitātes pabalsta un vecāku pabalsta aprēķināšanai nosaka no apdrošinātās personas apdrošināšanas iemaksu algas par 12 kalendāra mēnešu periodu, šo periodu beidzot četrus kalendāra mēnešus pirms mēneša, kurā dzimis bērns, par kuru tiek piešķirts pabalsts.

(12) Vidējo apdrošināšanas iemaksu algu apbedīšanas pabalsta aprēķināšanai nosaka no mirušās apdrošinātās personas apdrošināšanas iemaksu algas par 12 kalendāra mēnešu periodu, šo periodu beidzot četrus kalendāra mēnešus pirms mēneša, kurā apdrošinātā persona mirusi.";

izteikt trešo daļu šādā redakcijā:

"(3) Ministru kabinets nosaka vidējās apdrošināšanas iemaksu algas aprēķināšanas nosacījumus un kārtību valsts sociālās apdrošināšanas pabalstu aprēķināšanai, tai skaitā aprēķināšanas formulu un iemaksu algas apmēru, ko aprēķinā piemēro, ja apdrošinātai personai šajā pantā noteiktajā periodā nav bijusi apdrošināšanas iemaksu alga."

14. Izslēgt 32. pantu.

15. Izteikt 34. pantu šādā redakcijā:

"**34. pants. Ieturējumi no pabalstiem un pārmaksāto pabalstu atgūšana**

(1) Ieturējumus no maternitātes, paternitātes, vecāku un slimības pabalsta var veikt, pamatojoties uz tiesas nolēmumiem un citu institūciju (amatpersonu) nolēmumiem, kurus izpilda normatīvajos aktos noteiktajā kārtībā. Ieturējumus no apbedīšanas pabalstiem neveic.

(2) Personai ir pienākums atmaksāt pabalstus, kas piešķirti saskaņā ar šo likumu:

1) par ārstēšanās režīma pārkāpuma periodu šā likuma 19. pantā noteiktajos gadījumos;

2) par periodu, par kuru ir anulēta darba nespējas lapa;

3) ja, izpildot attiecīgo tiesas spriedumu, tiesas apstiprinātu izlīgumu ar darba devēju vai attiecīgās valsts pārvaldes iestādes pieņemtu lēmumu, persona ir atjaunota darbā vai darba devējs tai izmaksājis atlīdzību par darba piespiedu kavējuma laiku, kas sakrīt ar pabalsta saņemšanas periodu, un līdz ar to šai personai ir izveidojusies slimības, maternitātes, paternitātes vai vecāku pabalsta pārmaksa;

4) ja tā sniegusi nepatiesu vai nepilnīgu informāciju vai nav paziņojusi par pārmaiņām, kuras ietekmē tiesības uz pabalstu, tā apmēru un izmaksas noteikumus;

5) ja personai slimības, maternitātes, vecāku (ja pabalsts piešķirts kā personai, kura nav strādājoša) vai paternitātes pabalsta saņemšanas laikā, pamatojoties uz Valsts ieņēmumu dienesta informāciju, ir reģistrēti ienākumi kā darba ņēmējam (arī darba ņēmējam mikrouzņēmumā) vai pašnodarbinātajam, un līdz ar to šī persona nepamatoti saņēmusi pabalstu vai vecāku pabalsta daļu.

(3) Valsts sociālās apdrošināšanas aģentūrai ir tiesības izmaksājamo maternitātes, paternitātes, vecāku un slimības pabalsta summu samazināt par pārmaksātā maternitātes, paternitātes, vecāku, slimības un apbedīšanas pabalsta summu. Šajā gadījumā izmaksājamā pabalsta summa nedrīkst būt mazāka par 30 procentiem no pabalsta.

(4) Pārmaksātās maternitātes, paternitātes, vecāku, slimības un apbedīšanas pabalsta summas atgūst likumā "Par valsts sociālo apdrošināšanu" noteiktajā kārtībā."

16. Pārejas noteikumos:

aizstāt 32. punkta ievaddaļā skaitļus un vārdus "2019. gada 31. decembrim" ar skaitļiem un vārdiem "2021. gada 31. decembrim";

izteikt 35. punktu šādā redakcijā:

"35. Grozījumi šā likuma 31. panta pirmajā un trešajā daļā, kā arī šā panta 1.1 un 1.2 daļa, grozījumi saistībā ar otrās, piektās, sestās, septītās, astotās un devītās daļas izslēgšanu un grozījums par šā likuma 32. panta izslēgšanu stājas spēkā 2022. gada 1. janvārī.";

aizstāt 36. punktā skaitļus un vārdus "2019. gada 31. decembrim" ar skaitļiem un vārdiem "2021. gada 31. decembrim";

papildināt pārejas noteikumus ar 38., 39., 40., 41., 42. un 43. punktu šādā redakcijā:

"38. Apdrošinātajām personām, kurām apdrošināšanas gadījums iestājies līdz 2019. gada 31. decembrim, pabalstu piešķir, aprēķina un izmaksā saskaņā ar tiesību normām, kas ir spēkā līdz 2019. gada 31. decembrim.

39. Piešķirot pabalstu par apdrošināšanas gadījumu, kas iestājies līdz 2021. gada 31. decembrim, vidējo apdrošināšanas iemaksu algu nosaka saskaņā ar normām, kas ir spēkā līdz 2021. gada 31. decembrim.

40. Šā likuma 4. panta trešā daļa, 10.1 panta otrā daļa un grozījums 10.4 panta piektajā daļā par daļas izteikšanu jaunā redakcijā stājas spēkā 2020. gada 1. septembrī.

41. Grozījumi šā likuma 4. panta pirmajā daļā un šā panta 1.1 daļa, kā arī 27. pantā noteiktais nosacījums par nepieciešamās informācijas saņemšanu par remigrējošu diasporas locekli stājas spēkā 2020. gada 1. septembrī. Apdrošinātajām personām, kurām apdrošināšanas gadījums iestājies līdz 2020. gada 31. augustam, tiesības uz pabalstu nosaka saskaņā ar tiesību normām, kas ir spēkā līdz 2020. gada 31. augustam.

42. Šā likuma 10.4 panta sestā daļa un 13. panta otrās daļas 3. punkts stājas spēkā 2021. gada 1. janvārī.

43. Līdz brīdim, kad informācija, kas saistīta ar šā likuma 13. panta 2.1 daļā minētā ārstu konsīlija lēmumu, ir pieejama vienotajā veselības nozares elektroniskajā informācijas sistēmā, valsts sabiedrība ar ierobežotu atbildību "Bērnu klīniskā universitātes slimnīca" nosūta slimības pabalsta piešķiršanai nepieciešamo informāciju Valsts sociālās apdrošināšanas aģentūrai elektroniski atbilstoši normatīvajiem aktiem par elektronisko dokumentu apriti. Šajā gadījumā Valsts sociālās apdrošināšanas aģentūra slimības pabalstus par periodu no 2020. gada janvāra līdz 2020. gada aprīlim izmaksā ne vēlāk kā līdz 2020. gada 30. aprīlim."

Likums stājas spēkā 2020. gada 1. janvārī.

Labklājības ministre

R. Petraviča